АҞӘА, ԥхынгәы 29 – Sputnik, Сариа Кәарцхьиаԥҳа. Аԥсны Апарламент адепутат Левон Галустиан COVID-19 азы атест ԥхынгәы 27 рзы ирысҭеит, аха макьаназы аҭак смоуцт ҳәа ихаҭа Sputnik акорреспондент илзеиҭеиҳәеит.
Адепутат иазгәеиҭеит оумашәа ишибо асоциалтә ҳақәа рҟны ирыларҵәоу ажәабжь – акоронавирус имоушәа.
"Сара макьана атест аҭак смоуцт. Авирус сымоу исымамугьы сыздырам", - иҳәеит Галустиан.
Иара иажәақәа рыла имашьынарныҟәцаҩи иареи акоронавирус азы атест арҭеит ԥхынгәы 27 рзы.
"Ашьыжь асааҭ 10 рзы Аҿкчымазаратә хәышәтәырҭахь снеины атест асҭеит, избанзар уаанӡа, сара сахьынхо Гәымсҭа ақыҭантәи ауаҩԥсы авирус имоуп ҳәа адиагноз изықәыргылан. Ахәылбыҽха асааҭ хәба рзы унеи ҳәа сарҳәеит Аԥсны асанитар-епидемиологиатә маҵзура абаклабораториахь. Смашьынарныҟәцаҩи сареи уахь ианҳарҳәаз аамҭаз ҳнеит. Иара авирус умам ҳәа иарҳәеит, сара асааҭ 20:00 рзы уеиҭаа ҳәа сарҳәеит", – еиҭеиҳәоит Левон Галустиан.
Уи аамҭаз Галустиан аҭак азы алабораториахь дзымнеит, аха асааҭ 20:00 рзы асоциалтә ҳақәа рҿы ирыладырҵәахьан авирус ицәа иалоушәа. Иахьа ашьыжь адепутат даҽазныкгьы абаклабораториахь днеит, аха аусзуҩцәа аӡәгьы димбеит.
"Џьарак, ҩыџьара ашәқәа срысит, аха уаҩ дыҟамызт. Аҷаԥшьаҩ дцәырҵит "иҟалап авирус шәыдбалазар" ҳәа иҳәеит. Аха асеиԥш алкаақәа изабалак иуарымҳәозароуп, знапы иану ауаа ыҟазароуп. Хымш ҵуеит иҟоу аилкаара сашьҭоижьҭеи. Сара Лиудмила Вильберт-иԥҳа Скорикгьы аҭел сылзасит (Аԥсны асанитартә ҳақьым хада - аред.) исҳәеит аофициалтә дырра сырҭарц, избанзар Аԥсны зегьы уи ада ҳәатәы рымам. Скорик илҳәеит сара Аҟәа араион иаҵанакуа ақыҭаҿ сшынхо ала Белиаева (Аҟәа ақалақь асанитартә ҳақьым хада - аред.) шлакәу аҭак сызҭаша. Уи лганахьалагьы ҭак смоуит". - иҳәеит адепутат, иагьациҵеит хымш рыҩнуҵҟа аҩны иҽаанкыланы дшыҟоу, идиагноз атәы шиарымҳәацгьы.
Галустиан ишиҳәо ала, ашоура имам, аимҳәагьы убас. Адепутат абаклабораториаҿтәи аҭагылазаашьа уамашәа ибоит.
"Ҳара апандемиа абасеиԥш акәзар ҳшазыҟаҵоу, иуҳәарызеи. Хымшуп атест аҭак смоуеижьҭеи. Арахь зегьы Галустиан акоронавирус имоуп ҳәа еилоуп. Исыманы сыҟазар, ма аҭел исзасны исарҳәар", - иҳәоит иара.
Уаанӡа Sputnik акорреспондент дзыҿцәажәоз Апарламент аиҳабы Валери Кәарҷиа адырра ҟаиҵахьан Апарламент адепутатцәа руаӡәк COVID-19 идырбалеит, апарламентарицәа зегьы акоронавирус азы атестқәа ҟарҵоит ҳәа.
Акоронавирус иазку ажәабжьқәа зегьы шәрыԥхьар ҟалоит абра>>